
Gesztenyepüré szerkezeti stabilitásának változása élelmiszeripari rost adagolásának hatására

TDK dolgozatom célja egy egészséges, hozzáadott cukrot nem tartalmazó, természetes édesítőszerrel készült és élelmi rosttal dúsított (inulin), kanalazható gesztenyedesszertet készítése, amelyet hűtőpultban (5-10°C) lehet értékesíteni.
Két kísérleti kört alkalmaztam. Mindkét mérési kör során műszeres méréseket alkalmaztam, melyek a nedvességtartalom, szárazanyagtartalom, vízaktivitás, színmérés, reológiai vizsgálat (amplitudó söprés) voltak. A második körben érzékszervi bírálatot is végeztem.
Az 1. körben natúr gesztenyemasszához adtam 4 különböző típusú inulint 5-10-15% koncentrációban, majd azokat vizsgáltam. Megállapítottam, hogy a vízben oldódó élelmi rost hozzáadása csökkenti a minta nedvességtartalmát és növeli annak szárazanyagtartalmát. Minden alkalmazott inulin és koncentráció legalább észrevehető mértékben megváltoztatja a termék színét. Reológiai szempontból azt tapasztaltam, hogy az FTX és HP inulin típusok nem alkalmazhatóak kanalazható desszerthez, mert szilárd, merev állományt okoznak. Első körben végzett vizsgálataim alapján a leginkább alkalmasak a GR/10 és a HSI/5 minták, ezekkel folytattam a tesztelést a kísérletem 2. körében, amely során az inulin koncentrációt tartva maltitolt adtam a mintáimhoz édesítőszerként 10%, 15%, a kontrol minta esetében 20%-ban. Következtetésként levontam, hogy a nagyobb mennyiségű (85%) gesztenye esetében a nedvességtartalom nagyobb, mint ha csak 80% gesztenyét alkalmazunk, a szárazanyag tartalom mértéke pedig ezzel fordítottan arányosan változik. A szín tényezők tekintetében az MGR10 és az M10HSI5 minták észrevehető, míg az M15HSI5 minta alig észrevehető különbséget mutatott a maltitolt tartalmazó kontroll mintához képest. Reológiai tulajdonságok és az érzékszervi teszt alapján megállapítom, hogy az MGR10 minta a legstabilabb, ennek az állománya a legkeményebb a második körben, és e terméke esetében érezhető a legtöbb kellemetlen mellékíz, ezek alapján arra a következtetésre jutottam, hogy ez kanalazható gesztenyetermékként nem alkalmazható. A HSI inulint tartalmazó minták egymással párhuzamba hozhatóak minden mért paraméter esetében, közülük az M10HSI5 minta bizonyul szilárdabbnak, stabilabbnak, mint az M15HSI5.
Végső következtetésként elmondható, hogy az érzékszervi bírálat eredményei alátámasztják a műszeres méréseimet, ezáltal a 15% maltitolt 5% HSI inulint tartalmazó minta érte el a legjobb eredményeket, mind édesség, mind mellékízek, mind pedig állománya megfelelő egy kanalazható gesztenyedesszerthez.



